དེབ་འདི་ན་ནིང་ཞིག་ནས་ཉོས་པ་ཡིན་མོད་ཞིབ་ཀློག་བྱེད་པའི་དུས་ཚོད་ཤིན་ཏུ་ཕྲ་བར་གྱུར་ཏེ་ད་བར་དུ་ལུས་སོང་།ཐེངས་འདིར་དེའི་ནང་གི་༼སློབ་གསོ།༽ཞེས་པའི་ཚན་པ་ཞིག་དང་༼སྲོག་འཛིན།༽ཟེར་བའི་ཚན་པ་ཞིག་སོགས་ཚན་པ་འགའ་ཞིབ་ཀློག་ཙམ་བགྱིས་པ་ཡིན།དེའི་ནང་ནས་༼སྲོག་འཛིན།༽ཟེར་བའི་ཚན་པ་ཐུང་ཐུང་དེས་བདག་ལ་ཚོར་བ་ཁྱད་པར་བ་ཞིག་སྟེར་སོང་།ཚན་པ་འདིའི་བརྗོད་བྱའི་གཙོ་བོ་དེ་འདིར་མདོར་བསྡུས་ཤིག་བརྗོད་ན།ཡ་ཧུ་དཱ་པ་རྣམས་ནི་དགེ་རྒན་ནམ་སློབ་དཔོན་ལ་གུས་བཀུར་བླ་ལྷག་གིས་ཆེ་བར་བརྗོད་ཡོད་པ་དང་།ཁོང་ཚོ་ཕ་མ་ལས་ཀྱང་སློབ་དཔོན་ལ་བཀུར་བསྟི་ཆེ་བ་དང་།གལ་ཏེ་ཕ་མ་དང་སློབ་དཔོན་གཉིས་ཀ་ཉེན་ཁར་འཕྲད་དེ་ཅིག་ཤོས་ལས་སྐྱོབ་མི་ཐུབ་པའི་དབང་དུ་བཏང་ནའང་ཐེ་ཚོམ་མེད་པར་སློབ་དཔོན་སྐྱོབ་པར་བྱེད་པ་སོགས་གཏམ་རྒྱུད་དང་སྦྱར་ཏེ་བཤད་ཡོད་པ་དང་།སྔོན་དུས་སུ་ཁོང་ཚོར་དགེ་རྒན་གྱི་བྱ་བ་ལོགས་སུ་མེད་པར་སོ་སོའི་ཕ་ཡབ་ཀྱིས་ཤེས་བྱ་ཁྲིད་རྒྱུ་ཡིན་འདུགདེ་བས་ཁོ་ཚོའི་སྐད་དུ་ཕ་ཡབ་ཅེས་པའི་མིང་དེ་ནི་ཤེས་བྱ་འཁྲིད་མཁན་ལའང་འཇུག་པ་དང་ཡ་ཧུ་དཱ་པའི་ཕ་མ་དག་ལ་ནི་རང་གི་བྱིས་པར་སློབ་ཁྲིད་བྱེད་པ་དང་བྱིས་པ་ཡོན་ཏན་ཅན་དུ་སྒྱུར་བའི་འགན་བབས་ཆ་ཚང་ཞིག་ཡོད་པ་ཡིན་ཞེས་བརྗོད་འདུགདེ་ནས་ཡ་ཧུ་དཱ་པའི་སྤྱི་ཚོགས་ལ་རིམ་བཞིན་འགྱུར་བྱིན་པ་དང་བསྟུན་ནས་ཤེས་བྱ་ཡོན་ཏན་ལ་མཁས་པའི་མི་ཇེ་མང་དུ་གྱུར་བ་དང་མི་དེ་དག་གིས་སློབ་མ་སྐྱོང་བའི་སྲོལ་ཆགས་པར་བརྟེན།སློབ་དཔོན་ནམ་དགེ་རྒན་སྟེ་ཁོང་ཅག་གི་སྐད་ལ་རའ་བྷེ་ཡི་བྱ་བ་བྱེད་མཁན་བྱུང་།དུས་དེ་ནས་བཟུང་ཡ་ཧུ་དཱ་པའི་བྱིས་པ་གཉོར་སྐྱོང་བྱེད་པ་ནི་རའ་བྷེའམ་དགེ་རྒན་གྱི་བྱ་བར་གཙོ་བོ་གྱུར་པ་དང་རའ་བྷེའམ་དགེ་རྒན་ནི་ཤེས་བྱ་འཁྲིད་མཁན་ཙམ་ལས་འགོངས་ཏེ།ཆོས་དང་འཇིག་རྟེན་གྱི་བླང་དོར་ལམ་སྟོན་གནང་མཁན་གཅིག་པུ་དང་ཡ་ཧུ་དཱ་པའི་ཤེས་རིག་གི་སྲོག་རྩ་ལྟ་བུར་གྱུར།དེ་བས་༼ཇི་སྲིད་རའ་བྷེ་རྒྱུན་མ་ཆད་པ་དེ་སྲིད་དུ་ཡ་ཧུ་དཱ་པ་འཇིག་མི་སྲིད་༽ཅེས་ཟེར་སྲོལ་ཡང་ཡོད་འདུགཡ་ཧུ་དཱ་པ་རྣམས་དགེ་རྒན་ནམ་རའ་བྷེ་ལ་དེ་འདྲའི་བཀུར་བསྟི་ཆེ་དོན་ཡང་།ཀུན་ཀྱིས་ཤེས་གསལ་ལྟར་ཁོང་ཚོ་ལོ་རྒྱུས་སྟེང་སྐྱི་གཡའ་བའི་དོན་དག་མང་པོར་འཕྲད་ཀྱང་།དགེ་རྒན་ནམ་རའ་བྷེ་ཡིས་ཁོང་ཚོ་མིག་འབྲས་བཞིན་དུ་གཅེས་སྐྱོང་བྱས་པས་དང་ཁོང་ཚོ་རང་ཉིད་ཤེས་བྱ་ཡོན་ཏན་ལ་བཀུར་བསྟི་ཆེ་བས་ཡིན་པར་བརྗོད་འདུགཡ་ཧུ་དཱ་པ་རྩ་མེད་དུ་གཏོང་བར་འདོད་པའི་སྒེར་གཅོད་པ་དག་གིས་ཀྱང་ཡ་ཧུ་དཱ་པའི་སྤྱི་ཚོགས་དང་ཤེས་རིག་གི་སྲོག་རྩ་ལྟ་བུ་ནི་དགེ་རྒན་ནམ་རའ་བྷེ་ཡིན་པ་ཤེས་ཏེ།དགེ་རྒན་ནམ་རའ་བྷེ་མང་པོ་དམར་གསོད་བྱས་ཀྱང་ཁོང་ཅག་གི་སྙིང་སྟོབས་དང་སྤོབས་པ་གཞོམ་མ་ནུས་པར་དགེ་རྒན་ནམ་རའ་བྷེ་རེ་རེ་ཡིས་ཡ་ཧུ་དཱ་པ་ཁྲི་ཚོ་མང་པོ་བསྐྱངས་ཏེ་ད་ལྟའི་འཛམ་གླིང་མི་མང་གི་མིག་སྔུན་དུ་གཟི་བརྗིད་དང་བཅས་ཏེ་འགྱིངས་ཡོད་པ་འདི་ག་ལགས་སོ།།